b'\n_START_ARTICLE_\nDarko Darovec\n_START_SECTION_\n\xc5\xbdivljenje in delo\n_START_PARAGRAPH_\nPo kon\xc4\x8dani Pedago\xc5\xa1ki gimnaziji v Kopru (1983) se je vpisal na ljubljansko Filozofsko fakulteto in 1987 diplomiral iz zgodovine in sociologija kulture. Po diplomi se je redno zaposlil kot pripravnik za kustosa v Pokrajinskem muzeju v Kopru ter v naslednjem letu opravil potrebni strokovni izpit za arhivista ter vpisal podiplomski \xc5\xa1tudij na Filozofski fakulteti v Ljubljani - Oddelek za zgodovino. Aprila 1994 je uspe\xc5\xa1no zagovoril magistrsko nalogo z naslovom "Notarji in vicedomini v Kopru, Izoli in Piranu v obdobju Bene\xc5\xa1ke republike" in prejel naziv magister arhivistike, decembra 1998 pa uspe\xc5\xa1no zagovarjal doktorat z naslovom Gospodarstvo severozahodne Istre v obdobju zatona Bene\xc5\xa1ke republike (16.-18. stoletje) v lu\xc4\x8di delovanja zastavljalnic\xc2\xa0\xc2\xbbMonte di Pieta\xc2\xab\xc2\xa0v Kopru in Piranu. Leta 1996 se je zaposlil v Znanstveno-raziskovalnem sredi\xc5\xa1\xc4\x8du Republike Slovenije v Kopru, od leta 2000 do 2012 pa je bil direktor sredi\xc5\xa1\xc4\x8da. Strokovno se je izpopolnjeval na univerzah v Bologni (1993) Pragi (1997-1999) in v Benetkah. Leta 2009 je bil izvoljen za rednega profesorja na Univerzi na Primorskem, 2015 pa tudi na Univerzi v Mariboru. V znanstveno raziskovalnem delu se je posvetil zgodovini Istre in Sredozemlja, zgodovini ustanov, uprave, pravosodja, gospodarski in kulturni zgodovini, histori\xc4\x8dni demografiji, migracijam, materialni in duhovni kulturi od konca srednjega veka do 19. stoletja. Sam ali v soavtorstvu je objavil je ve\xc4\x8d monografij, znanstvenih in stokovnih \xc4\x8dlankov ter u\xc4\x8dbenikov. Leta 1991 je postal urednik revije Annales in 1993 urednik revije Acta Histriae, indeksirani mdr. v AHCI oz. SSCI in v Scopus'